[pic] | KOMISIJA EVROPSKIH SKUPNOSTI |

Bruselj, 24.11.2009

COM(2009)641 konč.

Predlog

ODLOČBA SVETA

o dovoljenju Portugalski republiki, da uporablja odstopanje od členov 168, 193 in 250 Direktive Sveta 2006/112/ES o skupnem sistemu davka na dodano vrednost

OBRAZLOŽITVENI MEMORANDUM

1. Ozadje predloga

V skladu s členom 395 Direktive 2006/112/ES z dne 28. novembra 2006 o skupnem sistemu davka na dodano vrednost (v nadaljnjem besedilu: direktiva o DDV) lahko Svet na predlog Komisije soglasno kateri koli državi članici dovoli uporabo posebnih ukrepov, ki odstopajo od določb navedene direktive, zaradi poenostavitve postopka pobiranja davka na dodano vrednost (DDV) ali zaradi preprečitve nekaterih vrst davčnih utaj ali izogibanja plačilu davkov.

Portugalski republiki (v nadaljnjem besedilu: Portugalska) je bilo z Odločbo Sveta 2004/738/ES dovoljeno, da do 31. decembra 2009 uporablja posebno in neobvezno ureditev v sektorju prodaje od vrat do vrat, v skladu s katero je na eni strani z odstopanjem od člena 21(1)(a) Šeste direktive Sveta 77/388/EGS z dne 17. maja 1977 o usklajevanju zakonodaje držav članic o prometnih davkih – Skupni sistem davka na dodano vrednost: enotna osnova za odmero, podjetje, delujoče v tem sektorju, kateremu je dovoljena uporaba te ureditve, zavezanec za plačilo DDV na dobave blaga, ki jih njegovi prodajalci na drobno dobavijo končnim potrošnikom. Z odstopanjem od člena 22 navedene direktive pa so na drugi strani prodajalci na drobno oproščeni obveznosti iz tega člena za navedene dobave. Za pridobitev takega dovoljenja mora celoten promet podjetja izhajati iz prodaje od vrat do vrat, ki jo v svojem imenu in za svoj račun opravljajo prodajalci na drobno. Poleg tega morajo biti vsi prodani proizvodi navedeni na vnaprej pripravljenem ceniku, ki se uporablja na stopnji končne potrošnje, podjetje pa jih mora prodati neposredno prodajalcem na drobno, ti pa jih potem prodajo neposredno končnim potrošnikom.

Portugalska je s pismom, ki ga je Generalni sekretariat Komisije prejel dne 30. junija 2009, zaprosila za dovoljenje za podaljšanje te posebne ureditve glede določb, ki odstopajo od členov 193 in 250 direktive o DDV in z dodatnim pismom, ki ga je Generalni sekretariat Komisije prejel 9. septembra 2009, zaprosila, da prodajalci na drobno z odstopanjem od člena 168 direktive o DDV ne bi mogli odbiti DDV na blago, zajeto v ukrepu.

V skladu s členom 395(2) direktive o DDV je Komisija s pismom z dne 27. oktobra 2009 obvestila druge države članice o zahtevi Portugalske. S pismom z dne 29. oktobra 2009 je Komisija obvestila Portugalsko, da ima na voljo vse informacije, potrebne za oceno zahtevka.

V podporo svoji zahtevi za podaljšanje je Portugalska navedla zlasti, da določbe direktive o DDV nalagajo obveznost plačila davka davčnim zavezancem, ki nimajo zadostne strukture, da bi izpolnili različne obveznosti, povezane z njeno uporabo, in med drugim opravljajo svoje dejavnosti v posebnih pogojih, kar bi lahko povzročilo precejšnje povečanje tveganja goljufije. Med njimi so davčni zavezanci, ki poslujejo za svoj račun. Neposredno na domu svojih strank prodajajo proizvode, ki jim jih dobavijo podjetja, ki so izbrala ta posebni način promocije in prodaje svojih proizvodov. Portugalska meni, da je navedene ukrepe nujno treba ohraniti zaradi poenostavitve pobiranja DDV pri davčnih zavezancih, ki poslujejo v tem sektorju, in zagotovitve učinkovitejšega nadzora.

Portugalska navaja, da takšni ukrepi ne vplivajo na znesek prihodkov iz DDV na stopnji končne potrošnje in zato nikakor ne vplivajo na lastna sredstva Evropske skupnosti iz DDV.

Učinek posebne in neobvezne ureditve, ki je predmet te zahteve, je oprostitev prodajalcev na drobno predložitve obračuna in plačila DDV za dobave blaga končnim potrošnikom, ki jim ga je dobavilo pooblaščeno podjetje. Omogočila bo poenostavitev načina pobiranja davka v korist teh davčnih zavezancev. Z določitvijo ustreznega pooblaščenega podjetja za davčnega zavezanca za DDV namesto številnih potujočih prodajalcev, ki s tem postane odgovorno za izpolnitev obveznosti predložitve obračuna DDV in plačila DDV, ta ureditev tudi zagotavlja, da se DDV, pobran na stopnji prodaje na drobno od prodaje proizvodov iz pooblaščenega podjetja, dejansko plača davčnim organom, in tako preprečuje davčno goljufijo. Omogoča tudi poenostavitev načina pobiranja davka v korist uprave.

Če so ti prodajalci na drobno, ki dobivajo blago od pooblaščenega podjetja, oproščeni obveznosti obračuna in plačila DDV za dobavo blaga končnim potrošnikom, ki jim ga je to podjetje dobavilo, zastavljeni cilj poenostavitve upravičuje tudi, da ne uveljavljajo pravice do odbitka DDV za ta nakup blaga in da so oproščeni predložitve obračuna DDV, potrebnega za določitev zneska, ki ga je treba odbiti. Primerno je, da to pravico namesto njih uveljavlja pooblaščeno podjetje, ki je zato obvezano predložiti ustrezni obračun DDV. Ta ukrep ne zajema pravice do odbitka, ki bi jo prodajalci na drobno uveljavljali za druge nakupe blaga in storitev, zato se ta pravica uveljavlja v skladu z običajnimi predpisi.

Ob upoštevanju določb iz člena 395 direktive o DDV in razlogov, ki jih je navedla Portugalska, Komisija ocenjuje, da zahtevano odstopanje izpolnjuje pogoje iz tega člena in zlasti omogoča poenostavitev pobiranja davka in preprečevanje davčnih goljufij, pri tem pa ne vpliva na znesek davčnih prihodkov na stopnji končne potrošnje. Komisija zato ne nasprotuje tej zahtevi in meni, da mora Svetu predložiti ustrezni predlog.

Kljub temu Komisija meni, da je za to odstopanje treba omejiti obdobje izvajanja, da se na podlagi ustreznih informacij, ki jih predloži Portugalska, lahko redno ocenjuje, ali so razlogi za njegovo izvajanje še vedno upravičeni.

2. Posvetovanje z zainteresiranimi stranmi in ocena učinka

Namen predloga odločbe je nadaljevati uporabo ukrepa za poenostavitev pobiranja DDV in za preprečevanje davčnih goljufij v posebnem in omejenem gospodarskem sektorju. Zato bo pozitivno vplival zlasti na davčne zavezance, ki poslujejo v tem sektorju, in na zadevno državo članico. Zunanje izvedensko mnenje, posvetovanje z zainteresiranimi stranmi in ocena učinka tega ukrepa niso bili potrebni. Učinek bo zaradi omejenega področja uporabe in trajanja izvajanja v vsakem primeru omejen.

3. Pravni elementi predloga

Cilj predlagane odločbe je Portugalski omogočiti uporabo posebnega ukrepa, ki omogoča odstopanje od členov 168, 193 in 250 direktive o DDV, za ohranitev in spremembo posebne in neobvezne ureditve, katere namen je, da v sektorju prodaje od vrat do vrat podjetja, ki izpolnjujejo nekatere pogoje in so pooblaščena za uporabo te ureditve, na eni strani z odstopanjem od člena 193 navedene direktive postanejo davčni zavezanci za DDV za dobave blaga končnim potrošnikom, ki jih opravijo njihovi prodajalci na drobno, na drugi strani pa z odstopanjem od člena 168 navedene direktive postanejo nosilci pravice do odbitka davka, ki so ga dolžni plačati ali so ga plačali njihovi trgovci na drobno za ustrezno blago, ki so jim ga podjetja dobavila. Končno je cilj te ureditve, da z odstopanjem od člena 250 navedene direktive oprosti prodajalce na drobno obveznosti, da predložijo obračun DDV iz tega člena za blago, ki so jim ga pooblaščena podjetja dobavila, in dobavo istega blaga končnim potrošnikom in s tem prenese to obveznost na pooblaščeno podjetje.

Pravna podlaga za to odločbo so določbe člena 395 direktive o DDV, sprejete v skladu s členom 93 Pogodbe o ustanovitvi Evropske skupnosti. V skladu s temi določbami mora država članica, ki želi uvesti posebne ukrepe, ki omogočajo odstopanje od navedene direktive, pridobiti dovoljenje Sveta z odločbo Sveta. Ker gre za izvedbeni ukrep, ki se nanaša na usklajevanje zakonodaje o prometnih davkih, se upošteva načelo subsidiarnosti.

Predlog je v skladu z načelom proporcionalnosti in zato ne presega tega, kar je potrebno za dosego zastavljenega cilja poenostavitve in preprečevanja davčnih goljufij, saj vključuje le en poseben in omejen gospodarski sektor in omejeno število davčnih zavezancev, ki imajo poleg tega možnost, da se odločijo za to ureditev po svoji izbiri. Ta predlog zato odstopa od načel direktive o DDV le v omejenem in ustreznem obsegu.

4. Proračunske posledice

Predlog ne vpliva na proračun Skupnosti.

5. Dodatne informacije

Predlog predvideva, da se obdobje uporabe odločbe konča 31. decembra 2012.

Predlog

ODLOČBA SVETA

o dovoljenju Portugalski republiki, da uporablja odstopanje od členov 168, 193 in 250 Direktive Sveta 2006/112/ES o skupnem sistemu davka na dodano vrednost

SVET EVROPSKE UNIJE JE –

ob upoštevanju Pogodbe o ustanovitvi Evropske skupnosti in zlasti člena 93 Pogodbe,

ob upoštevanju Direktive Sveta 2006/112/ES z dne 28. novembra 2006 o skupnem sistemu davka na dodano vrednost[1] in zlasti člena 395(1) Direktive,

ob upoštevanju predloga Komisije[2],

ob upoštevanju naslednjega:

1. Portugalski republiki (v nadaljnjem besedilu: Portugalska) je bilo z Odločbo Sveta 2004/738/ES[3] dovoljeno, da do 31. decembra 2009 uporablja posebno in neobvezno ureditev v sektorju prodaje od vrat do vrat, v skladu s katero je na eni strani z odstopanjem od člena 21(1)(a) Šeste direktive Sveta 77/388/EGS z dne 17. maja 1977 o usklajevanju zakonodaje držav članic o prometnih davkih – Skupni sistem davka na dodano vrednost: enotna osnova za odmero[4], podjetje, delujoče v tem sektorju, ki se mu dovoli uporaba te ureditve, zavezanec za plačilo davka na dodano vrednost (DDV) za dobave blaga končnim potrošnikom, ki jih opravijo njegovi prodajalci na drobno. Z odstopanjem od člena 22 navedene direktive pa so na drugi strani prodajalci na drobno oproščeni obveznosti iz tega člena za navedene dobave. Za pridobitev takega dovoljenja mora celoten promet podjetja izhajati iz prodaje od vrat do vrat, ki jo v svojem imenu in za svoj račun opravljajo prodajalci na drobno. Poleg tega morajo biti vsi prodani proizvodi navedeni na vnaprej pripravljenem ceniku, ki se uporablja na stopnji končne potrošnje, podjetje pa jih mora prodati neposredno prodajalcem na drobno, ti pa jih potem prodajo neposredno končnim potrošnikom.

2. Portugalska je s pismom, ki ga je Generalni sekretariat Komisije prejel dne 30. junija 2009, zaprosila za dovoljenje za podaljšanje te posebne ureditve glede določb, ki odstopajo od členov 193 in 250 Direktive 2006/112/ES, in z dodatnim pismom, ki ga je Generalni sekretariat Komisije prejel 9. septembra 2009, zaprosila, da prodajalci na drobno z odstopanjem od člena 168 Direktive 2006/112/ES ne bi mogli odbiti DDV za blago, zajeto v ukrepu.

3. V skladu s členom 395(2) Direktive 2006/112/ES je Komisija s pismom z dne 27. oktobra 2009 obvestila druge države članice o zahtevi Portugalske. S pismom z dne 29. oktobra 2009 je Komisija obvestila Portugalsko, da ima na voljo vse informacije, potrebne za oceno zahteve.

4. Učinek te posebne ureditve je določitev ustrezno pooblaščenih podjetij namesto številnih potujočih prodajalcev na drobno za imetnike pravice do odbitka DDV, ki so ga dolžni plačati ali so ga plačali ti prodajalci na drobno za blago, ki so jim ga podjetja dobavila, in določitev pooblaščenih podjetij za zavezance za plačilo davka za dobavo blaga končnim potrošnikom, ki jo opravijo ti prodajalci na drobno. Ta pooblaščena podjetja morajo tudi izpolniti obveznosti predložitve obračuna DDV in plačila DDV, katerih so njihovi prodajalci na drobno oproščeni.

5. Ta ureditev torej zagotavlja, da je DDV, pobran na stopnji trgovine na drobno za prodajo proizvodov iz teh podjetij, dejansko plačan davčnim organom, in tako preprečuje davčne goljufije. V korist uprave omogoča tudi poenostavitev načinov pobiranja tega davka in zmanjšanje obveznosti prodajalcev na drobno na področju DDV.

6. To odstopanje ne bo spremenilo zneska DDV, pobranega na stopnji končne potrošnje, in ne bo imelo negativnega vpliva na lastna sredstva Evropskih skupnosti od davka na dodano vrednost –

SPREJEL NASLEDNJO ODLOČBO:

Člen 1

Portugalski je dovoljeno uporabljati posebno ureditev obdavčevanja v sektorju prodaje od vrat do vrat z določbami, ki odstopajo od Direktive 2006/112/ES.

Podjetja, katerih celoten promet izhaja iz prodaje od vrat do vrat, ki jo opravijo prodajalci na drobno, ki poslujejo v svojem imenu in za svoj račun, lahko upravne organe zaprosijo za dovoljenje za uporabo te ureditve odstopanja, če so izpolnjeni pogoji:

a) vsi izdelki, ki jih podjetje proda, morajo biti navedeni na vnaprej pripravljenem ceniku, ki se uporablja na stopnji končne potrošnje;

b) podjetje svoje proizvode prodaja neposredno prodajalcem na drobno, ti pa jih potem prodajo neposredno končnim potrošnikom.

Člen 2

Podjetja, ki jim je bila dovoljena uporaba te ureditve za odstopanje, imajo z odstopanjem od člena 168 Direktive 2006/112/ES pravico do odbitka DDV, ki so ga dolžni plačati ali so ga plačali njihovi trgovci na drobno za blago, ki so jim ga ta podjetja dobavila, in z odstopanjem od člena 193 navedene direktive postanejo davčni zavezanci za plačilo DDV za dobavo tega blaga končnim potrošnikom, ki jo opravijo njihovi prodajalci na drobno.

Člen 3

Prodajalci na drobno, ki kupujejo proizvode pri podjetju, ki mu je dovoljeno uporabljati to ureditev odstopanja, so oproščeni obveznosti predložitve obračuna DDV iz člena 250 Direktive 2006/112/ES za blago, ki jim ga je to podjetje dobavilo, in dobave tega blaga končnim potrošnikom. To obveznost izpolni pooblaščeno podjetje.

Člen 4

Ta odločba se uporablja od 1. januarja 2010 do 31. decembra 2012.

Člen 5

Ta odločba je naslovljena na Portugalsko republiko.

V Bruslju,

Za Svet

Predsednik

[1] UL L 347, 11.12.2006, str. 1.

[2] UL C , ,str.

[3] UL L 325, 28.10.2004, str. 62.

[4] UL L 145, 13.6.1977, str. 1. Direktiva, razveljavljena z Direktivo 2006/112/ES.